《仙庐同巽中阿祐忠禅山行》
宋代·释德洪

好山不知源，胜处藏叠嶂。兴来理清游，意适争勇往。

事异倾同识，顾语山答响。野泉行浅沙，脱屦屡植杖。

相羊木阴下，喘坐清相向。阿祐华林风，媚秀得妍状。

忠禅等鹄清，精神照冰段。住山异比丘，韵出羲皇上。

风度太清癯，吐语极豪放。拨置形骸外，卸裓藉草莽。

独余衰退姿，面色馀烟瘴。胜践偶获陪，兹乐非夙望。

一笑粲妍鄙，散坐推少长。愧无斜川诗，苦语出牵强。

读之辄自嗟，幸君一拊掌。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。